**A Kollégiumok Igazgatójának 9/2023. sz. határozata a Kollégiumok Igazgatósága egységeiben rendezvények szervezéséről, engedélyezéséről és biztosításáról**

A kollégiumok jó híre, az Egyetemen betöltött szerepe, a kollégisták biztonsága megköveteli, hogy a kollégiumokban szervezett rendezvények biztonságos és kulturált körülmények között kerüljenek lebonyolításra. A rendezvények jellegüktől függetlenül tegyék lehetővé a szervezők által kitűzött célok elérését. Egész időtartamuk alatt biztosítsák a résztvevők személyi és vagyoni biztonságát, ne sértsék a kollégiumok függetlenségét és ne veszélyeztessék a kollégium tulajdonában vagy használatában lévő vagyoni javak épségét.

A Határozat célja, hogy egyértelműsítse a kollégiumi rendezvények milyen szintű engedélyeztetést igényelnek.

1. A Kollégiumok Igazgatósága egységeinek területén **kizárólag a Kollégiumi Albizottságok** (Diák Bizottságok) **által a** **kollégistáknak szervezett,** **nem nyilvános és 150 fő alatti programok** kérelem alapján az igazgató engedélyével szervezhetők meg.
2. Minden más rendezvény a kollégiumok területén kizárólag a *Semmelweis Egyetem Rendezvényszervezési és Rendezvénybiztosítási Szabályzata* alapján történhet, különös tekintettel a *Szabályzat* 2.4.2. (*Hallgatói rendezvények megszervezése*) pontjában foglaltakra. Ezen rendezvények Engedélyköteles vagy Bejelentés köteles rendezvénynek minősülnek.
3. Ennek értelmében az egyetemen vagy a kollégiumokban működő **tevékeny, öntevékeny csoportok, kollégisták** által kezdeményezett rendezvény csak abban az esetben engedélyezhető, ha azt a Kollégium Albizottsága saját rendezvényének tekinti és mint rendező vállalja érte a felelősséget.
4. Egy rendezvény akkor tekinthető **zártkörűnek** (nem nyilvánosnak), ha az alábbi feltételeknek megfelel:
* A rendezvény helyszínére, csak előre meghatározott körbe tartozó személyek léphetnek be.
* Az előre meghatározott vendégkör beléptetését megfelelő személyzetnek kell koordinálnia, aki meggátolja illetéktelenek belépését. Helyszíni feliratkozással nem tekinthető zártkörűnek a rendezvény.
* A belépésre jogosult személyekről szóló név szerinti listát a helyszínen kell tartani a szervezőnek a rendezvény kezdetétől a végéig.
* A rendezvény zártkörű jellegét közvetlenül a rendezvényhelyszínen, jól látható helyen, egyértelműen jelezni kell.

**Fogalmak**

***Rendezvény:*** A rendezvény egy meghatározott célból, kijelölt helyen és időben tartott, nem napi ismétlődéssel megtartott, előre meghatározott közösség számára szervezett esemény. A Rendezvényszervezési és Rendezvénybiztosítása Szabályzat értelmében a Kollégiumi Albizottságok (Diák Bizottságok) által a kollégistáknak szervezett, nem nyilvános és 150 fő alatti programok engedélyeztetési szempontból nem minősülnek rendezvénynek.

***Biztonsági személyzet:*** a rendezvény szervezője által közvetlenül vagy biztonsági szolgálaton keresztül megbízott személyek, akik a rendezvény teljes időtartama alatt felelősek a rend fenntartásáért. (Ebbe a létszámba nem tartoznak bele az egység szervezetszerű védelmét ellátó portások, vagyonőrök, járőrök)

***Engedélyezett létszám:*** a résztvevőknek az a létszáma, ami a helyiség alapterületét, a kiürítési számvetést figyelembe véve a helyiséget a jogszabályoknak megfelelő idő alatt biztonságosan el tudja hagyni. A kollégiumok valamennyi közösségi helyiségének engedélyezett létszámát a helyiség bejáratánál jól látható helyen ki kell függeszteni.

***Kiürítési számvetés:*** annak az időintervallumnak a meghatározása, amely alatt a helyiség elhagyására igénybe vehető nyílászárók átbocsájtó képességének és a résztvevők tervezett létszámának figyelembevételével a rendezvény helyszíne katasztrófahelyzetben kiüríthető. A kollégiumok valamennyi közösségi helyiségének kiürítési számvetését a helyiség bejáratainál jól látható helyen ki kell függeszteni.

***Rendezvény (esemény, összejövetel):*** a rendezvény egy meghatározott célból, kijelölt helyen és időben tartott, időszakos, nem napi ismétlődéssel (üzemszerűen) megtartott, előre meghatározott közösség számára szervezett összejövetel;

***Bejelentés/Engedélyköteles rendezvény:*** a szervező személyétől, a helyszín befogadóképességétől és a tervezett létszámtól függetlenül minden, nem a létesítmény eredeti rendeltetésének megfelelő rendezvény, így különösen, amelyikhez kiállítás, vásár, catering szolgáltatás társul vagy a berendezés során a menekülési utak és /vagy a helyszín tűzvédelmi jellemzői jelentősen megváltoznak, továbbá a nem zenés, táncos rendezvénynek minősülő koncert, diszkó jellegű rendezvény;

***Engedélyező*:** a kollégiumi rendezvények esetében a Kollégiumok igazgatója, minden más esetben a Semmelweis Egyetem Rendezvényszervezési és Rendezvénybiztosítási Szabályzata szerint kell eljárni.

***A rendezvény szervezője*:** az a felelős személy, aki személyében felel a rendezvény megszervezése során az előírt engedélyek beszerzéséért, a bejelentések, tájékoztatások megtételéért és intézkedési jogkörrel rendelkezik. A rendezvény egész ideje alatt a helyszínen tartózkodik a szabályos lebonyolítás és a rend fenntartása érdekében.

***A rendezvény területe*:** a kollégium területének az a része, amelynek igénybevételét a rendezvény céljából a rendezvény szervezője rendelkezésére bocsátottak.

**Kollégiumi rendezvények:**

1. **A kollégiumok területén tömegtartózkodásra alkalmas helyiség nem található. 150 fő részvételét meghaladó létszámú rendezvények tartása a kollégiumok területén nem lehetséges.**
2. A kollégium, a Kollégiumi Albizottság vagy kollégiumi tevékeny/öntevékeny csoport, kollégista által szervezett kollégiumi rendezvények megtartása esetén, ***150 fő részvételéig*** az engedélyt a Kollégiumok igazgatója adja ki. A rendezvény megtartására vonatkozó kérelmet a rendezvényt kérelmező a Kollégiumok igazgatójához (1085 Budapest, Tömő u. 35-37.) a ***rendezvény napja előtt legkésőbb 5 munkanappal*** kell, hogy leadja a kollégium ügyintézőjének, aki továbbítja azt az igazgatónak. A kérelmen az átvevő rögzíti a leadás időpontját. Amennyiben a rendezvényre vonatkozó kérelem leadásának napja és a tervezett rendezvény időpontja között az 5 munkanap az elbírálásra nem áll rendelkezésre, a kérelem indoklás nélkül elutasítható. A rendezvény megtartására vonatkozó kérelmet **csak a Kollégiumi Albizottság, mint a rendezvény szervezője kérelmezheti.**

1. Minden más rendezvény a kollégiumok területén kizárólag a *Semmelweis Egyetem Rendezvényszervezési és Rendezvénybiztosítási Szabályzata* alapján történhet, különös tekintettel a *Szabályzat* 2.4.2. (*Hallgatói rendezvények megszervezése*) pontjában foglaltakra. Ezen rendezvények Engedélyköteles vagy Bejelentés köteles rendezvénynek minősülnek.
2. Az egyetemen vagy a kollégiumokban működő **szervezetek**, **tevékeny, öntevékeny csoportok, kollégisták** által kezdeményezett rendezvény csak abban az esetben engedélyezhető ezen eljárásban és Határozat alapján, ha azt a Kollégium Albizottsága saját rendezvényének tekinti és mint rendező vállalja érte a felelősséget.
3. A kollégiumban elhelyezett hallgatóknak szervezett zenés, táncos szabadidős kollégiumi rendezvényeken a kollégisták és - a hallgatói vendégfogadás rendjét szabályozó igazgatói határozat szigorú betartásával - vendégeik vehetnek részt a **zártkörűség fenntartásával**. A zártkörűség biztosítása a rendezvény egész időtartama alatt a rendezvény szervezőjének a feladata.
4. A rendezvényszervező egy személyben felel a törvényi és jogszabályi előírásoknak való megfelelésért (*tűzvédelmi, balesetvédelmi, jövedéki adó alá eső termékek forgalmazása, stb*.), a rendezvénnyel kapcsolatos adatszolgáltatásért, a rendezvény biztonságos lebonyolításáért, a résztvevők regisztrálásáért, a rendezvény lebonyolításához szükséges engedélyek beszerzésért, az Egyetem etikai normáinak betartatásáért, valamint felelősséget vállal a rendezvény során keletkezett anyagi károkért.
5. A rendezvény szervezője köteles a rendezvényt a kérelmen megjelölt időpontban berekeszteni és a lehetőségeihez mérten annak továbbfolytatását megakadályozni. Szükség esetén a rendezvény lebonyolítása érdekében köteles segítő rendezőket igénybe venni. A rendezvényre 50 fő vendégenként 1 fő rendezőt és 100 fő vendégenként orvosi felügyeletet is biztosítani kell.
6. A kollégiumi rendezvény megtartására vonatkozó kérelemben megadott adatokon a rendezvény engedélyezését követően nem lehet módosítani, változtatni. A módosításokra vonatkozó igénybejelentés új kérelemnek minősül. Ha a bejelentés adatai hiányosak, a hiánypótlásra 3 naptári napon belül van lehetőség.
7. Kollégiumi rendezvényt csak az engedélyben foglalt kereteken belül lehet megrendezni. Az engedélyező a rendezvény engedélyezéséről vagy tiltásáról szóló iratot a rendezvény napja előtt legkésőbb 2 munkanappal kiadja.
8. Az engedélyezett rendezvény ellenőrzésére az állami hatóságokon kívül, a Kollégiumok igazgatója, a kollégium ügyintézője, valamint a Biztonságtechnikai Igazgatóság megbízott munkatársai jogosultak.
9. Engedély nélküli rendezvény szervezése, illetve jelen *Határozat* és a rendezvények szervezésével, lebonyolításával és engedélyezésével kapcsolatos egyéb szabályzatok, rendelkezések megsértése fegyelmi vétségnek minősül és felelősségre vonással jár.
10. A szervező egyetemi hallgatónak minden esetben vállalnia kell az alábbiakat:
* A rendezvény megfelelő és biztonságos előkészítését;
* A lebonyolítást végző szervezők toborzását és felkészítését;
* A lebonyolításhoz szükséges eszközök biztosítását;
* A szervezett rendezvény jogszabályi előírásainak való megfelelőségét;
* A rendezvény biztonságos lebonyolításáért felelős és az azt végző személyzet biztosítását;
1. A Kollégiumok Igazgatósága elismerve a kollégisták önszerveződéséhez kapcsolódó jogát - lehetőségeihez mérten - támogat minden olyan kezdeményezést, amely a kollégisták szabadidős, sport, rekreációs, kulturális tevékenységéhez kapcsolódó feladatot lát el.

Jelen Határozatban nem szabályozott kérdésekben a Semmelweis Egyetem Rendezvényszervezési és Rendezvénybiztosítási Szabályzata az irányadó.

Budapest, 2023. július 21.

 Dr. Godó Ferenc

 igazgató

 s.k.